उस रात राधिका प्रधान और मोहन के बीच उम्र, देश, रहन-सहन के सभी फासले मिट गए
राधिका को लगा जैसे उसने अपनी खोई हुई बहुत प्यारी चीज को दोबारा से पा लिया है। वो दौड़ कर मोहन से लिपट गई और मोहन ने आहिस्ता से उसे सहेज लिया।
राधिका उस दिन ऐसे ही गुमसुम खड़ी थी। मां ने ये क्या कह दिया? उसके भीतर और बाहर सब जगह सन्नाटा पसर गया। आज तक उसके दिल पर कोई पुरुष दस्तक नहीं दे सका था। पढ़ाई और करियर की धुन में उसने इस तरफ कभी सोचा ही नहीं। फिर अब मां की ख्वाहिश और पिता की अंतिम इच्छा कैसे पूरी कर दे? अचानक इस तरह।
राधिका प्रधान जिसका सपना था बहुत ही ऊँची उड़ान भरने का। उसे अपने पंखों को फैलाने के लिए एक बहुत बड़ा आसमान चाहिए था। उसके मां और पापा ने अपनी इकलौती बेटी की उड़ान में कभी कोई रोक टोक नहीं करी, कोई पाबन्दी नहीं लगाई।
परिणाम यह हुआ कि राधिका ने पहली ही बार में आईएएस की परीक्षा पास कर ली, लेकिन दिग्भ्रमित हो गई निर्णय लेने में। सब कुछ गर्व भरा था।
फिर उसके बाद राधिका ने एकाएक एकेडमी में ट्रेनिंग के लिए जाने से मना कर दिया। धक्का लगा था पिता को, लेकिन वो चुप रहे। इसके बाद राधिका को जुनून चढ़ा भारत के टॉप प्रबंधन संस्थान से एमबीए करने का। यहां भी पहली ही बार में उसे एडमिशन कॉल आ गई।
राधिका का एमबीए पूरा हुआ और उसके पिता ने अंतिम सांस ली। दुनिया से विदा लेते हुए अपनी पत्नी से उनके अंतिम शब्द थे, “अपनी प्यारी निशानी को तुम्हारे सहारे छोड़ कर जा रहा हूं। इसकी हर इच्छा पूरी करना। अब तुम ही इसके पिता की जगह हो।’’
राधिका की मां सीधी सादी आम हिंदुस्तानी गृहिणी थीं। राधिका की तीव्र मेधा से घबराती थीं वो। वे बेटियों की इतनी पढ़ाई के पक्ष में भी नहीं थीं। लेकिन पिता पुत्री की अति महत्वाकांक्षा के सामने उनकी एक नहीं चली।
पिछले कई बरसों से वे राधिका के दुल्हन बनने का सपना देखती रही थीं जो टूटा तो नहीं लेकिन उस सपने के पूरा होने में देर और देर होती जा रही थी। पति की मृत्यु के बाद तो वो वे बिल्कुल ही हताश हो गई थीं।
“तू अब शादी कर ले, राधिका। पढ़ाई बहुत हो गई। नौकरी भी टिक कर नहीं करती। पता नहीं क्या सोचा है अपने बारे में तूने,’’ सोफे पर बैठी राधिका के बगल में उसकी मां आ कर बैठ गई थीं, “तेरे पिता की भी यही इच्छा थी कि उनके सामने तेरा ब्याह हो जाये। इस इच्छा को वे मन में दबाए हुए ही इस दुनिया से चले गए,’’ मां के स्वर में दुख और नाराजगी दोनों ही स्पष्ट थे, क्योंकि इन दिनों राधिका लाखों के पैकेज की नौकरी छोड़ कर घर बैठ गई थी।
“मां, अभी मुझे थोड़ा समय दो। पढ़ाई और नौकरी करते हुए काफी थक गई हूं इसीलिए थोड़ा ब्रेक लिया है। अगली नौकरी तो चुटकियों में मिलेगी। मुझे भी तो अपना भविष्य बनाना है।’’ राधिका मुस्करा कर बोली।
उसकी बड़ी बड़ी आंखों में हल्का भूरापन और सच्चाई थी। राधिका प्रधान मामूली खूबसूरत और बहुत आकर्षक लड़की थी। दुबली पतली, दरम्याने कद की राधिका में पर्याप्त आत्मविश्वास था। साड़ी, जींस पेंट, सलवार कमीज कुछ भी पहन लेती, उस पर फबता था। तितली सी चंचल और हवाओं सी उन्मुक्त राधिका भीतर से बेहद स्थिर और शांत थी। उसका अंग्रेजी का ज्ञान पर्याप्त था लेकिन वो कविताएं हिंदी में लिखती। ये उसका अतिरिक्त गुण था।
पिता के चले जाने के बाद मां की बात को टालना राधिका को अच्छा नहीं लग रहा था, लेकिन अभी वो स्वयं को एकदम से विवाह के लिए तैयार नहीं कर पा रही थी।
दिन बीत रहे थे। राधिका की निश्चिंतता के साथ उसके खाली बैठ जाने से मां के मन में बेचैनी और घबराहट घर करती जा रही थी। पता नहीं उनके मन में क्या विचार आया कि उन्होंने राधिका को मथुरा, वृन्दावन चलने के लिए तैयार कर लिया। मां को खुश करने के लिए राधिका बिना ना नुकुर किये एक बार में ही चलने के लिए तैयार हो गई।
फिर एक दिन मां बेटी मुंबई से भ्रमण, तीरथ के लिए निकल पड़ीं। गोकुल, मथुरा, वृन्दावन, बांके बिहारी- सभी जगहों पर श्रीकृष्ण के विविध मंदिरों में उनके विभिन्न स्वरूपों के दर्शन करती हुई राधिका कृष्णमयी होती जा रही थी।
पहले ही दिन से उसे एक जोड़ी आंखों ने बांध लिया। था एक सांवला सा युवक जिसकी आंखें हर जगह राधिका से टकरा जातीं। वो राधिका का पीछा कर रहा हो, ऐसा तो नहीं था। उसके साथ एक महिला भी थी, शायद उसकी मां, जो राधिका की मां की ही हमउम्र लग रही थी।
ये मात्र एक संयोग था कि उसकी और राधिका की मां की चार ही दिनों में सघन दोस्ती हो गई। वे लोग साथ-साथ हर जगह, हर मंदिर के दर्शन करते जा रहे थे।
उस युवक से परिचय हुआ- मोहन नाम था उसका। बातों बातों में राधिका को पता चला कि वो लोग यूएसए से आये थे। उसके पिता अमेरिकन थे और मां इंडियन।
इंडियन मां की संतान होने के कारण उसकी हिंदी काफी अच्छी थी। एमबीबीएस करने के बाद वो यूएस के ही किसी हॉस्पिटल में इंटरनल मेडिसिन में सीनियर रेजीडेंट था। उसी ने राधिका को बताया कि वो लोग हर साल इंडिया आते हैं।
इस्कॉन मंदिर से निकलती हुई राधिका की दृष्टि सहसा ठिठक गई। वो देख रही थी उस नवविवाहिता को जो अपने पति के साथ सामने से आ रही थी। वो एक ब्रजबाला थी- लाल हरी लहरिया साड़ी पहने वो खिलखिला रही थी। माथे पर झूल आई लट को पीछे करने के लिए उसने हाथ उठाया तो रंगबिरंगी कांच की चूड़ियां छनक गईं। मेहंदी रची हथेलियां, गले में मंगलसूत्र, माथे का सिंदूर और दमकती बिंदिया… बिल्कुल सजी धजी गुड़िया। राधिका चुप देखती रही और वो युवती उसकी बगल से गुजर गई।
तभी मंदिर से मां बाहर आ गईं। मां के साथ ही उनकी नई सखी और उनका सुपुत्र भी था। राधिका ने एक ठंडी सांस ली। पहले दिन राधिका को मोहन की दृष्टि चुभती सी लगी थी, लेकिन पिछले तीन दिनों में उसे मोहन का साथ अच्छा लगने लगा था।
वापसी में अभी दो दिन शेष थे। पता नहीं क्यों राधिका ने कामना करी कि काश, उसकी ये यात्रा अंतहीन हो जाए।
उन दिनों वृन्दावन, मथुरा का मौसम भी कितना खुशगवार था। दिसंबर का महीना, सर्दियों की शुरुआत के दिन, जब धूप भली सी लगने लगी थी। दिन छोटे और शाम जल्दी ही ढल जाती थी।
राधिका की मां को शायद ये ठंड का मौसम रास नहीं आया। उनकी तबियत उस दिन बिगड़ गई। वे होटल के कमरे में ही रुक गईं। घूमने के लिए वे स्वयं को अशक्त, असमर्थ महसूस कर रही थीं। मोहन की मां उनको देखने आईं और उनके पास ही रुक गईं।
मोहन और राधिका को जिद करके अकेले ही घूमने भेज दिया उन लोगों ने। दोनों ही परिपक्व, पढ़े लिखे, समझदार थे। एक मैत्रीभाव के साथ दोनों संग थे। पता नहीं मोहन के मन में राधिका को लेकर क्या था, लेकिन राधिका अपने मन के भावों को स्पष्ट अनुभव कर रही थी। ऐसा रोमांच, ऐसी अनुभूति, ह्रदय का इस तरह धड़कना पहले तो कभी नहीं हुआ।
वृन्दावन से लगा हुआ है निधिवन, बरसाना, नंदगांव और एक मंदिर टेर कदम्ब, दर्शन करके बस निकले ही थे राधिका और मोहन। घूमते घूमते शाम घिर आई थी। सर्दियों में अंधेरा भी जल्दी ही होने लगता है।
मोहन और राधिका मंदिर से बाहर आये ही थे कि अनायास ही बारिश शुरू हो गई जबकि सुबह मौसम साफ था। बारिश से बचने के लिए राधिका भागी और एक घने पेड़ के नीचे रखे बड़े पत्थर पर बैठ गई । भक्तों की भीड़ छंटने लगी थी। काफी सन्नाटा हो गया था उस तरफ।
सहसा बिजली गुल हो गई। बिल्कुल ही अंधेरा, तेज बारिश और जब तब बादलों का गरजना। एक आहट सुन कर राधिका मुड़ी। देखा मोहन भी उसके बिल्कुल पास बैठ गया था।
राधिका कुछ पल के लिए सकपका गई थी। पूरी तरह भीग चुकी थी वो और मोहन भी। बारिश से ठंड बढ़ गई थी। बर्फीली हवाएं सुई की नोक की तरह चुभ रही थीं। बारिश हल्की होने पर राधिका उठ खड़ी हुई, लेकिन अगले ही पल आंधी के तेज झोंके में वह बेतरह लड़खड़ा गई। वह मुंह के बल गिरने ही वाली थी कि एक जोड़ी बांहों ने उसे संभाल लिया।
उसे लगा कि ये बांहें उसे सहारा दे सकती हैं, सहेज सकती हैं, समेट सकती हैं। मोहन ने उसे छोटी बच्ची की तरह जकड़ लिया मानो वह छूटी जा रही हो। लेकिन फिर उस आंधी से लड़खड़ा कर वे दोनों साथ ही गिरे। राधिका ने मारे दहशत के आंखें बंद कर लीं।
मौसम खराब होता जा रहा था। अंधेरा इतना घना हो आया था कि डेढ़ गज के फासले पर भी चीजें नजर नहीं आ रही थीं। एकाएक राधिका को लगा कि वह उन बंधी हुई बांहों की जकड़ से मुक्त हो गई है।
उसने हाथ बढ़ा कर इधर उधर टटोला। आगे या पीछे मोहन का कहीं अता पता नहीं था। उसने पेड़ की एक मोटी सी डाल कस कर पकड़ ली और उसी तरह पड़ी रही। समूची देह में असहनीय दर्द, प्रलयकारी हवाएं।
राधिका को एकदम से लगा सारा कुछ खत्म हो गया है। अब जिंदगी भी बस रुखसत ही होने वाली ही है। वो घबरा कर बुरी तरह चीख उठी,“व्हेयर आर यू, कहां हो तुम?’’
तेज अंधड़ में उसे अपनी ही आवाज सुनाई नहीं दी। वो भरपूर ताकत लगा कर उठ खड़ी हुई कि एकाएक गुल हुई बिजली वापस आ गई। पूरा प्रांगण जगमगा उठा। राधिका ने देखा कि मोहन उससे सिर्फ एक हाथ की दूरी पर खड़ा था। उसकी मुस्कुराहट कितनी प्रेममयी थी।
राधिका को लगा जैसे उसने अपनी खोई हुई बहुत प्यारी चीज को दोबारा से पा लिया है। वो दौड़ कर मोहन से लिपट गई और मोहन ने आहिस्ता से उसे सहेज लिया। मोहन के हाथ उसकी पीठ पर कांपते रहे और राधिका की कबसे चट्टान हुई आंखों से कुछ बाहर आने को मचलने लगा।
“मुझे सहारा दो मोहन, मुझे सुरक्षा दो,’’ राधिका बुदबुदाई।
“आज से तुम मेरी हुईं, राधिका,’’ मोहन ने दुलार से उससे कहा।
उस अंधेरी सांझ में उन दोनों ने अपने भावी जीवन की नींव गढ़ी। दोनों ने ही विवाह बंधन में बंधने का निर्णय लिया।
साथ लौटते हुए वे दोनों ही सोच रहे थे कि इतनी तनहा जिंदगी लेकर दोनों ही अब तक कहां कहां भटकते रहे।
सच, खूबसूरत घटनाएं अपनी जगह खुद ले लेती हैं।
- आभा श्रीवास्तव 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें